Komisijos sprendimas
2000 m. vasario 18 d.
iš dalies keičiantis Komisijos sprendimą 92/160/EEB dėl arklinių importo iš Brazilijos
(pranešta dokumentu Nr. C(2000) 365)
(tekstas svarbus EEE)
(2000/163/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/426/EEB dėl gyvūnų sveikatos reikalavimų, reglamentuojančių arklinių šeimos gyvūnų importą iš trečiųjų šalių ir jų judėjimą [1], su paskutiniais pakeitimais, padarytais Austrijos, Suomijos ir Švedijos stojimo aktu, ypač į jos 13 straipsnio 2 dalį,
kadangi:
(1) Komisijos sprendimas 92/160/EEB [2] su paskutiniais pakeitimais, padarytais Sprendimu 1999/558/EB [3], nustato tam tikrų trečiųjų šalių skirstymo į arklinių importo regionus sistemą.
(2) Brazilijos valstijos Alagojas ir Pernambukas Sprendimo 92/160/EEB priede yra įtrauktos į Brazilijos valstijų, iš kurių valstybės narės leidžia importuoti arklinius, sąrašą.
(3) Brazilija pranešė apie darbinių arklių įnosių atvejus kai kuriuose Alagojo ir Pernambuko valstijų rajonuose. Infekcijos šaltinis iki šiol nežinomas.
(4) Remiantis Bendrijos teisės aktais, valstybėms narėms leidžiama importuoti arklinius iš trečiųjų šalių arba, skirstymo į regionus atveju, iš trečiųjų šalių teritorijų dalių, kuriose įnosių nebuvo paskutinius šešis mėnesius iki eksporto. Todėl skirstymą į regionus tinkama pritaikyti pagal ligos padėtį atitinkamoje šalyje.
(5) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 92/160/EEB priede iš Brazilijos valstijų sąrašo išbraukiami žodžiai "Alagojas, Pernambukas".
2 straipsnis
Šis sprendimas skirtas valstybėms narėms.
Priimta Briuselyje, 2000 m. vasario 18 d.